钦定古今图书集成/理学汇编/经籍典/第082卷 > 宋郑樵奥论 > 《卦辞作于文王》
## 钦定古今图书集成/理学汇编/经籍典/第082卷 > 宋郑樵奥论 > 《卦辞作于文王》

陆德明曰：“宓羲因《河图》而画八卦，因而重之为六十
四卦。文王作卦辞，周公作爻辞，孔子作十翼，三圣不
数，周公以父统子业也。宓羲初画八卦之时，一卦虽
有阴阳之象，必三画以象三才，写天、地、雷、风、水、火、山、
泽之象，乃谓之卦。初有三画，犹以为未足以尽万物
变通之理，必重为六画而后天下之能事毕矣。故曰
‘六爻成卦’。”《易纬》曰：“卦者挂也，言垂挂物象以示人，故
谓之卦。卦辞亦谓之《系辞》，言文王系属其文辞于逐
卦之下，亦谓之𦅸辞。𦅸者，抽也，言抽出《易》中吉凶悔
吝之事，谓之‘𦅸’。”《易系》曰：“《易》之兴也，其于中古乎？作《易》
者其有忧患乎？”又曰：“《易》之兴也，其当殷之末世，周之
盛德耶？当文王与纣之事耶？”盖谓文王遭羑里之拘
而作卦耳。此卦辞为文王之明验也。